CELEX: E2006C0368
Language: mt
Date: 2006-11-29 00:00:00
Title: Deċiżjoni tal-Awtorità ta’ Sorveljanza tal-EFTA Nru 368/06/COL tad- 29 ta’ Novembru 2006 dwar il-bejgħ tal-ishma tal-Istat Iżlandiż fi Sementsverksmiðjan hf. (L-Iżlanda)

7.5.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 114/14
            
         DEĊIŻJONI TAL-AWTORITÀ TA’ SORVELJANZA TAL-EFTA
   Nru 368/06/COL
   tad-29 ta’ Novembru 2006
   dwar il-bejgħ tal-ishma tal-Istat Iżlandiż fi Sementsverksmiðjan hf. (L-Iżlanda)
   L-AWTORITÀ TA’ SORVELJANZA TAL-EFTA (1),
   Wara li kkunsidrat il-Ftehim dwar iż-Żona Ekonomika Ewropea (2), b’mod partikolari l-Artikoli 61 sa 63 u l-Protokoll 26 tiegħu,
   Wara li kkunsidrat il-Ftehim bejn l-Istati tal-EFTA dwar l-istabbiliment ta’ Awtorità ta’ Sorveljanza u Qorti tal-Ġustizzja (3), b’mod partikolari l-Artikolu 24 tiegħu,
   Wara li kkunsidrat l-Artikolu 1(3) u (2) tal-Parti I u l-Artikoli 4(2), 4(4), 6, u 7(2) tal-Parti II tal-Protokoll 3 għall-Ftehim dwar is-Sorveljanza u l-Qorti,
   Wara li kkunsidrat l-Linji ta’ Gwida tal-Awtorità (4) dwar l-applikazzjoni u l-interpretazzjoni tal-Artikoli 61 u 62 tal-Ftehim ŻEE,
   Wara li kkunsidrat id-Deċiżjoni tal-Awtorità tal-14 ta’ Lulju 2004 dwar id-dispożizzjonijiet implimentattivi li jissemmew fl-Artikolu 27 tal-Parti II tal-Protokoll 3 għall-Ftehim dwar is-Sorveljanza u l-Qorti,
   Wara li talbet lill-partijiet interessati biex iressqu l-kummenti tagħhom skont dawk id-dispożizzjonijiet dwar id-Deċiżjoni 421/04/COL (5) u d-Deċiżjoni Nru 367/06/COL (6),
   Billi:
   I   IL-FATTI
   
   1.   Il-proċedura
   
   B’ittra tad-19 ta’ Awissu 2003 mill-Missjoni Iżlandiża għall-Unjoni Ewropea fejn kienet qed tintbagħat ittra mill-Ministeru tal-Finanzi li ġġib id-data tad-19 ta’ Awissu 2003, bit-tnejn li huma jaslu u jiġu rreġistrati mill-Awtorità fl-istess data (Dok Nru 03-5685 A), l-awtoritajiet Iżlandiżi innotifikaw il-bejgħ tal-ishma li l-Istat kellu fi Sementsverksmiðjan hf., skont l-Artikolu 1(3) tal-Parti I tal-Protokoll 3 għall-Ftehim dwar is-Sorveljanza u l-Qorti.
   Fis-17 ta’ Diċembru 2003, il-kumpanija Aalborg Portland Íslandi ehf. ippreżentat ilment mal-Awtorità dwar it-termini u l-kundizzjonijiet tal-bejgħ min-naħa tal-Istat Iżlandiż tal-ishma li kellu fi Sementsverksmiðjan hf. L-Awtorità rċeviet u reġistrat din l-ittra fit-23 ta’ Diċembru 2003 (Dok Nru 03-9059 A). Min għamel l-ilment talab li dan l-ilment jiġi proċessat fl-istess ħin tan-notifika tal-bejgħ li saret mill-Gvern.
   Wara diversi skambji ta’ korrispondenza (7), b’ittra li kienet iġġib id-data tal-21 ta’ Diċembru 2004 l-Awtorità informat lill-awtoritajiet Iżlandiżi li kienet iddeċidiet li tagħti bidu għall-proċedura stabbilta fl-Artikolu 1(2) tal-Parti I tal-Protokoll 3 għall-Ftehim dwar is-Sorveljanza u l-Qorti rigward il-bejgħ mill-Istat Iżlandiż tal-ishma li kellu fi Sementsverksmiðjan hf. (Avveniment Nru 296878).
   Id-Deċiżjoni tal-Awtorità Nru 421/04/COL sabiex tingħata bidu għall-proċedura kienet ippubblikata fil-Ġurnal Uffiċjali tal-Unjoni Ewropea u fis-Suppliment ŻEE għalih (8). L-Awtorità talbet lill-partijiet interessati sabiex iressqu l-kummenti tagħhom dwar dan. L-awtoritajiet Iżlandiżi ressqu l-kummenti tagħhom dwar din id-Deċiżjoni b’ittra li ġġib id-data tal-24 ta’ Frar 2005 (Avveniment Nru 311243). Fl-20 ta’ Ġunju 2005, l-Awtorità rċeviet kummenti minn Íslenskt sement ehf., ix-xerrejja ta’ Sementsverksmiðjan hf. (Avveniment Nru 323552). Fit-2 ta’ Settembru 2005, Aalborg Portland Íslandi ehf. ressqet aktar kummenti (Avveniment Nru 333018).
   L-Awtorità talbet l-għajnuna ta’ espert indipendenti, is-Sur Erlend Kvaal, Professur Assoċjat tal-Iskola Norveġiża tal-Maniġment BI f’Oslo, sabiex ikun iddeterminat jekk il-bejgħ tal-ishma li l-Istat kellu fi Sementsverksmiðjan hf. sarx skont il-prinċipju tal-investitur fis-suq. Fuq il-bażi tal-ewwel valutazzjoni tal-informazzjoni dwar il-bejgħ li kienet disponibbli għall-Awtorità, min-naħa tal-espert indipendenti, fit-12 ta’ Lulju 2005 intbagħtet talba għal informazzjoni lill-awtoritajiet Iżlandiżi (Avveniment Nru 326295). L-awtoritajiet Iżlandiżi wieġbu b’ittra mill-Missjoni Iżlandiża għall-UE fejn bagħtu ittra tal-Ministeru tal-Finanzi biż-żewġ ittri jġibu d-data tat-30 u tal-31 ta’ Awissu rispettivament. Din l-ittra waslet u kienet irreġistrata mill-Awtorità fl-1 ta’ Settembru 2005 (Avveniment Nru 332274).
   Fit-28 ta’ Ottubru 2005, intbagħtet talba oħra għal informazzjoni lill-awtoritajiet Iżlandiżi fil-qafas tal-proċedura ta’ investigazzjoni formali (Avveniment Nru 347691). Din it-talba kienet segwita minn laqgħa fi Brussell fit-23 ta’ Novembru 2005 bejn rappreżentanti tal-awtorità, l-awtoritajiet Iżlandiżi, Sementsverksmiðjan hf. u wieħed mill-investituri li qed jipparteċipa fil-konsorzju li akkwista l-ishma tal-Istat. L-espert indipendenti mqabbad mill-Awtorità attenda għal din il-laqgħa wkoll.
   B’ittra li ġġib id-data tas-6 ta’ Diċembru 2005, li waslet u ġiet irreġistrata mill-Awtorità fis-7 ta’ Diċembru 2005 (Avveniment Nru 353483), il-Missjoni Iżlandiża għall-UE bagħtet ittra mill-Ministeru tal-Finanzi li ġġib id-data tat-2 ta’ Diċembru, fejn il-Ministeru wieġeb għat-talba għal informazzjoni li ssemmiet aktar ‘il fuq, kif ukoll għal xi kwistjonijiet pendenti li tqajmu waqt il-laqgħa.
   Fil-31 ta’ Jannar 2006, l-espert indipendenti ppreżenta lill-Awtorità, ir-rapport finali tiegħu dwar jekk il-bejgħ mill-Istat Iżlandiż tal-ishma li kellu fi Sementsverksmiðjan hf. twettaqx skont it-termini tas-suq (Avveniment Nru 360438).
   Fis-16 ta’ Frar, fid-9 ta’ Marzu u fl-4 ta’ Awissu 2006, l-Awtorità bagħtet ittri lill-awtoritajiet Iżlandiżi fejn talbet aktar informazzjoni u kjarifiki dwar punti li kienu għadhom mhumiex ċari (Avvenimenti Nri 363213, 365145 u 383227). L-awtoritajiet Iżlandiżi wieġbu b’ittri li kienu jġibu d-dati tal-20 ta’ Frar, tad-19 ta’ April u tal-25 ta’ Settembru rispettivament (Avvenimenti Nri 363608, 370425 u 390092).
   Dan il-każ kien diskuss fit-12 ta’ Ottubru 2006 fil-Laqgħa annwali tal-Pakkett tal-Għajnuna tal-Istat f’Reykjavik. Bħala azzjoni ta’ segwitu għal din id-diskussjoni, l-awtoritajiet Iżlandiżi bagħtu ittra lill-Awtorità fit-2 ta’ Novembru 2006 (Avveniment Nru 396476).
   Fid-29 ta’ Novembru 2006, l-Awtorità adottat id-Deċiżjoni Nru 367/06/COL biex il-proċedura ta’ investigazzjoni formali, li nfetħet permezz tad-Deċiżjoni tal-Awtorità Nru 421/04/COL, tkun estiża. L-estensjoni hija relatata mat-teħid ta’ kontroll min-naħa tal-Istat tal-piżijiet relatati mal-pensjonijiet ta’ Sementsverksmiðjan hf. fil-proċess biex il-kumpanija tkun ippreparata għall-bejgħ. Bid-Deċiżjoni kurrenti, l-Awtorità tagħlaq l-investigazzjoni formali li kienet fetħet dwar il-bejgħ tal-ishma tal-Istat Iżlandiż fi Sementsverksmiðjan hf. lill-grupp ta’ investituri Íslenskt sement ehf. għall-prezz ta’ ISK 68 miljun. L-elementi l-oħra tal-proċedura ta’ investigazzjoni formali jibqgħu jiġu investigati.
   2.   Deskrizzjoni tal-miżuri vvalutati fid-deċiżjoni kurrenti
   
   L-intrapriża tal-Istat Sementsverksmiðjan hf. gawdiet minn monopolju de facto fis-suq għas-siment fl-Iżlanda sad-dħul fl-2000 ta’ importatur tas-siment mid-Danimarka. Jidher li bħala riżultat tas-sitwazzjoni kompetittiva l-ġdida, Sementsverksmiðjan hf. esperjenzat diffikultajiet ekonomiċi u bdiet takkumula t-telf. F’dawn iċ-ċirkustanzi, fl-2003, l-Istat iddeċieda li jbigħ l-ishma li kellu fil-kumpanija (9). Skont it-tħabbira tal-Istat mal-bejgħ tal-ishma: “Il-Kumitat Eżekuttiv dwar il-Privatizzazzjoni u l-Ministeru tal-Industrija biħsiebhom ibiegħu l-ishma kollha li bħalissa l-Istat għandu fi Sementsverksmiðjan hf. li jammontaw għall-ammont nominali ta’ 450 000 000 kr. lil individwu jew grupp ta’ investituri. Dan jikkonċerna 100 % mill-istokk maħruġ fil-kumpanija. Huwa mistenni li l-prezz tax-xiri se jitħallas bi flus kontanti. Qed jitfittex investitur li jkun interessat li jkompli ħidmet il-kumpanija, isaħħaħha u jikkontribwixxi għal kompetizzjoni b’saħħitha fis-suq tal-kostruzzjoni Iżlandiż.”
   Fit-2 ta’ Ottubru 2003, il-Ministeru tal-Industrija, f’isem il-Gvern tal-Iżlanda, iffirma Ftehim dwar ix-Xiri tal-Ishma mal-grupp ta’ investituri Íslenskt Sement ehf. Fuq il-bażi ta’ dan il-Ftehim, l-Istat, sid ta’ 100 % tal-ishma fi Sementsverksmiðjan hf., biegħhom lil Íslenskt sement ehf. għal prezz ta’ ISK 68 miljun.
   Fl-istess ħin, sar ftehim separat bejn Sementsverksmiðjan hf. u t-Teżor Nazzjonali. Skont dan il-Ftehim, l-Istat Iżlandiż xtara ċerti assi fissi u finanzjarji minn Sementsverksmiðjan hf., li kienu żejda għall-produzzjoni tas-siment, għall-prezz ta’ ISK 450 miljun. Il-qligħ intuża biex jitħallsu d-djun mhux imħallsa tal-kumpanija.
   Barra minn hekk, skont l-Artikolu 4 tal-Ftehim dwar ix-Xiri tal-Ishma bejn il-Gvern tal-Iżlanda u Íslenskt sement ehf., l-Istat Iżlandiż ħa l-kontroll tal-piżijiet tal-pensjonijiet li kienet iġġorr Sementsverksmiðjan hf. permezz ta’ ftehim bejn il-Ministeru tal-Finanzi u l-Fond tal-Pensjoni tal-Impjegati tal-Istat.
   Fi kliem ieħor, il-kumpanija, li l-ishma tagħha nxtraw minn Íslenskt sement ehf., għaldaqstant tneżżgħet minn dawn l-assi u l-piżijiet.
   Hija din it-transazzjoni, il-bejgħ ta’ Sementsverksmiðjan hf. lil Íslenskt sement ehf., li qed tiġi indirizzata f’din id-deċiżjoni. Il-proċedura ta’ investigazzjoni formali rigward il-miżuri l-oħra tal-allegata għajnuna tal-Istat favur Sementsverksmiðjan hf., li nbdiet permezz tad-Deċiżjoni Nru 421/04/COL, ġiet estiża, permezz tad-Deċiżjoni Nru 367/06/COL, biex tkopri t-teħid ta’ kontroll mill-Istat tal-piżijiet relatati mal-pensjonijiet tal-kumpanija, u se tkun indirizzata f’deċiżjoni oħra.
   3.   Ir-raġunijiet biex jingħata bidu għal proċedura ta’ investigazzjoni formali
   
   Rigward il-bejgħ mill-Istat ta’ 100 % mill-ishma li kellu fi Sementsverksmiðjan hf., fid-Deċiżjoni Nru 421/04/COL biex tinfetaħ proċedura ta’ investigazzjoni formali, l-Awtorità tefgħet dubju fuq l-applikabbiltà għal dan il-każ tal-Kapitolu 18B tal-Linji ta’ Gwida tal-Għajnuna tal-Istat dwar il-bejgħ minn awtoritajiet pubbliċi ta’ art u bini. L-Awtorità qieset li l-Istat ma kienx sempliċement qed ibigħ art u bini li kienu tiegħu imma l-ishma li kellu f’intrapriża li kienet 100 % proprjetà tiegħu.
   Barra minn hekk, l-Awtorità għandha dubju jekk il-bejgħ seħħx skont il-prinċipju tal-investitur fis-suq. Ma kinitx ċerta sa liema punt, waqt il-proċess ta’ negozjar, l-Istat qies konsiderazzjonijiet oħra lilhinn mis-sempliċi qligħ ekonomiku tat-transazzjoni u jekk, allura, il-prezz miksub fil-bejgħ kienx jikkorrispondi għall-valur fis-suq tal-kumpanija.
   Bin-notifika tat-transazzjoni, l-awtoritajiet Iżlandiżi kienu ppreżentaw valutazzjoni ta’ Sementsverksmiðjan hf. li twettqet minn espert indipendenti fuq il-bażi tal-valur ta’ likwidazzjoni. Fid-deċiżjoni biex tinfetaħ proċedura ta’ investigazzjoni formali, l-Awtorità kienet dubbjuża jekk wieħed jistax jassumi li l-valur ta’ kumpanija attiva jkun ekwivalenti għall-valur ta’ likwidazzjoni tagħha, li jkun ibbażat fuq is-suppożizzjoni li l-operazzjonijiet għandhom jieqfu. L-Awtorità rraġunat li kieku l-valur fis-suq ta’ 100 % tal-ishma li l-Istat kellu fi Sementsverksmiðjan hf. kien ogħla mill-prezz ta’ ISK 68 miljun imħallas minn Íslenskt sement ehf., l-Istat kien ikun biegħ il-kumpanija taħt il-prezz fis-suq tagħha. Kien ikollhom jiġu involuti r-riżorsi tal-Istat fit-tifsira tal-Artikolu 61(1) tal-Ftehim ŻEE, fil-forma ta’ dħul rinunzjat, peress li l-Istat ikun kiseb prezz aktar baxx milli kien iġib operatur privat, li jkun qed jaġixxi skont termini tas-suq, għall-istess assi.
   4.   Il-kummenti tal-awtoritajiet Iżlandiżi
   
   F’ittra li ġġib id-data tat-23 ta’ Frar 2005, l-awtoritajiet Iżlandiżi ressqu l-kummenti tagħhom dwar id-deċiżjoni tal-Awtorità li tiftaħ proċedura ta’ investigazzjoni formali rigward il-bejgħ tal-ishma li l-Istat kellu fi Sementsverksmiðjan hf.
   L-awtoritajiet Iżlandiżi enfasizzaw li waħda mir-raġunijiet l-aktar importanti għall-eżistenza tal-kundizzjoni li l-produzzjoni tas-siment għandha tkompli kienet biex jiżdied il-valur ta’ Sementsverksmiðjan hf. meta l-Kumpanija tinbiegħ lil parti terza. L-awtoritajiet Iżlandiżi ddikjaraw li: “Jekk l-ebda kundizzjoni ta’ din ix-xorta ma tkun applikabbli, l-ispejjeż biex jiġi żbarazzat is-sit ikunu immedjati għax-xerrej. Bl-impożizzjoni ta’ kundizzjoni li l-produzzjoni tas-siment għandha tkompli, din l-ispiża tibqa’ hemm imma ma tkunx attiva. Barra minn hekk, għandu jiġi nnotat li l-kundizzjoni kienet innegozjata max-xerrejja u ġiet inkorporata fil-Ftehim dwar ix-Xiri tal-Ishma bħala sempliċement intenzjoni min-naħa tax-xerrejja li jkomplu ħidmet Sementsverksmiðjan hf. sakemm ikun ekonomikament vijabbli. L-Istat ma jistax jimponi li x-xerrejja jmexxu l-Kumpanija jekk ma tkunx ekonomikament vijabbli. Din ma tistax tiqies bħala evidenza li l-Istat qies konsiderazzjonijiet lil hinn mill-qligħ ekonomiku.”
   Fl-opinjoni tal-awtoritajiet Iżlandiżi, kif ġie ddikjarat fil-Linji ta’ Gwida tal-Awtorità, huwa biss fejn m’hemm l-ebda raġuni oġġettiva biex wieħed raġonevolment jistenna li investiment jagħti rata ta’ qligħ adegwata li tkun aċċettabbli għal investitur privat f’intrapriża privata paragunabbli li taħdem f’kundizzjonijiet normali tas-suq, li l-għajnuna tal-Istat tista’ tkun involuta.
   L-awtoritajiet Iżlandiżi ddikjaraw li: “Meta jitqies dak li ntqal aktar ‘il fuq, wieħed ma jistax jgħid li ma kien hemm l-ebda raġuni oġġettiva biex l-Istat jemmen li l-bejgħ ta’ Sementsverksmiðjan ma kienx se jagħti lill-Istat rata ta’ qligħ adegwata. Anzi, l-Istat, wara negozjati max-xerrejja, seta’ jistenna prezz tax-xiri għall-Kumpanija ferm ogħla mill-valur fis-suq. B’hekk, irid jiġi konkluż li l-Istat ma kisibx dħul inqas milli kien iġib operatur privat, li kien qed jaġixxi skont termini tas-suq, għall-istess assi. Għalhekk, l-Istat aġixxa skont il-prinċipju ta’ investitur f’ekonomija tas-suq. Hija l-Awtorità li trid turi li l-Istat ma setax jistenna rata ta’ qligħ adegwata. Peress li dan ma ntweriex, u fl-opinjoni tal-Istat ma jistax jintwera, irid jiġi konkluż li l-Istat aġixxa skont il-prinċipju ta’ ekonomija tas-suq.”
   Fin-notifika tat-transazzjoni, l-awtoritajiet Iżlandiżi argumentaw li l-valur tal-kumpanija jikkorrispondi għall-valur ta’ likwidazzjoni tagħha. Il-valur ta’ likwidazzjoni ta’ Sementsverksmiðjan hf. ġie stmat bħala li jikkorrispondi għal ISK – 46,5 miljun mingħajr ma tqiesu l-ispejjeż tal-iżbarazzar tal-impjant f’Akranes. Fid-Deċiżjoni biex tinfetaħ proċedura ta’ investigazzjoni formali, l-Awtorità esprimiet xi dubji dwar jekk il-valur fis-suq tal-kumpanija li nbiegħet bħala intrapriża profittabbli għandux jiġi determinat billi jintuża l-valur ta’ likwidazzjoni. Fil-kummenti tagħhom għad-deċiżjoni tal-Awtorità li tiftaħ proċedura ta’ investigazzjoni formali, l-awtoritajiet Iżlandiżi barra minn hekk irreferew għall-valutazzjonijiet tad-dħul u l-ħruġ tal-flus li tressqu quddiem l-Awtorità. B’mod partikolari, skont il-valutazzjoni tad-dħul u l-ħruġ tal-flus li ġiet provduta fl-Anness għall-ittra tagħhom tat-23 ta’ Frar 2005, il-valur fis-suq ta’ Sementsverksmiðjan hf. kien jammonta għal ISK – 1,5 biljun. Fuq din il-bażi, l-awtoritajiet Iżlandiżi qiesu li l-valur fis-suq ta’ Sementsverksmiðjan hf. bħala intrapriża profittabbli kien ferm aktar baxx mill-valur ta’ likwidazzjoni tagħha.
   L-awtoritajiet Iżlandiżi jsostnu wkoll li peress li l-valur fis-suq ta’ Sementsverksmiðjan hf., kemm jekk tiġi applikata l-valutazzjoni tad-dħul u l-ħruġ tal-flus u kemm jekk tiġi applikata valutazzjoni ta’ likwidazzjoni kien aktar baxx mill-prezz tal-bejgħ ta’ ISK 68 miljun, la Sementsverksmiðjan hf. u lanqas Íslenskt sement ehf., ma kisbu l-ebda vantaġġ ekonomiku fit-tifsira tal-Artikolu 61(1) tal-Ftehim ŻEE.
   L-awtoritajiet Iżlandiżi qiesu li meta jiġi ddeterminat jekk ngħatatx għajnuna tal-Istat, l-Awtorità għandha tivvaluta l-prezz totali tal-bejgħ tal-kumpanija wara l-bejgħ lura lill-Istat Iżlandiż tal-assi li kienu żejda għall-produzzjoni tas-siment: “Hija wkoll l-opinjoni tal-Istat li jekk l-Awtorità tasal għall-konklużjoni li [valutazzjoni tad-dħul u l-ħruġ tal-flus] tal-Kumpanija hija l-valutazzjoni korretta biex ikun iddeterminat il-prezz tal-bejgħ […] [a]llura għandu jintuża l-metodu tad-Dħul u l-Ħruġ tal-Flus, fejn jiġi vvalutat il-valur tal-Kumpanija wara l-bejgħ tal-assi.”
   L-awtoritajiet Iżlandiżi spjegaw li l-Istat ma kienx ippreparat li jinnegozja prezz tal-bejgħ li jikkorrispondi għal valur ikkalkulat tad-dħul u l-ħruġ tal-flus ta’ Sementsverksmiðjan hf. “[M]inħabba t-telf akkumulat tal-kumpanija minn meta nħarġet is-sejħa għall-offerti, deher biċ-ċar li għall-bejgħ tal-Kumpanija lix-xerrej kien se jkun meħtieġ li l-Kumpanija tkun ristrutturata. L-Istat kellu jixtri mingħand il-Kumpanija l-assi kollha li ma kinux fundamentali għall-produzzjoni u għall-ħidma, sabiex jitnaqqsu l-ispejjeż operattivi u sabiex ħidmet il-Kumpanija ikun vijabbli.”
   Għar-raġunijiet li ssemmew aktar ‘il fuq, l-awtoritajiet Iżlandiżi qiesu li fit-transazzjoni ma kienet involuta l-ebda għajnuna tal-Istat. Madankollu, jekk l-Awtorità tasal għall-konklużjoni li kienet involuta għajnuna tal-Istat, fl-opinjoni tagħhom, għajnuna tal-Istat ta’ din ix-xorta għandha titqies bħala ġġustifikata skont id-deroga provduta fl-Artikolu 61(3)(c) tal-Ftehim ŻEE, b’mod partikolari d-dispożizzjonijiet tal-Kapitolu 16 tal-Linji ta’ Gwida tal-Għajnuna tal-Istat bħala għajnuna għar-ristrutturar ta’ ditta f’diffikultà.
   F’ittra li ġġib id-data tat-2 ta’ Novembru 2006, l-awtoritajiet Iżlandiżi talbu lill-Awtorità biex tikkunsidra li ma tagħlaqx uħud mill-aspetti tal-investigazzjoni formali eżistenti peress illi “wieħed irid iqis l-aspetti kollha tat-tranżazzjoni kollha sabiex ikollu fehim ċar tal-kwistjoni.”
   5.   Il-kummenti tal-partijiet terzi
   
   5.1   Il-kummenti ta’ Íslenskt sement ehf.
   
   B’ittra li ġġib id-data tal-20 ta’ Ġunju 2005, Íslenskt sement ehf. ressqet il-kummenti tagħha dwar id-Deċiżjoni tal-Awtorità Nru 421/04/COL biex tinfetaħ proċedura ta’ investigazzjoni formali dwar il-bejgħ tal-ishma tal-Istat Iżlandiż fi Sementsverksmiðjan. Fl-opinjoni ta’ Íslenskt sement ehf., fil-bejgħ li ssemma aktar ‘il fuq, ma kienet invoulta l-ebda għajnuna tal-Istat. Il-kumpanija ddikjarat li: “Islenskt Sement hija konvinta li l-prinċipju tal-investitur fis-suq ġie sodisfatt, speċjalment peress li l-prezz totali tax-xiri ta’ Sementsverksmiðjan kien għall-inqas ekwivalenti, jekk mhux ferm ogħla, mill-valur reali fis-suq tal-kumpanija fit-tranżazzjoni indirizzata.”
   Íslenskt sement ehf. qieset li l-valutazzjoni tad-dħul u l-ħruġ tal-flus, kif ġeneralment tintuża fil-valutazzjoni tal-kumpaniji tas-siment, kien l-uniku metodu ġust biex tkun ivvalutata l-kumpanija. Il-kumpanija, madankollu, allegat li l-Istat Iżlandiż ma kienx lest li jinnegozja fuq din il-bażi peress li kien se jirriżulta fi prezz negattiv tax-xiri. Skont Íslenskt sement ehf., li kieku fil-każ ta’ Sementsverksmiðjan ġie applikat il-metodu tad-dħul u l-ħruġ tal-flus, il-valur stmat fis-suq kien ikun ta’ żero jew saħansitra negattiv. Għal din ir-raġuni, Íslenskt sement ehf. qieset li l-valur miksub bl-applikazzjoni tal-metodu ta’ likwidazzjoni kien jikkorrispondi għall-valur massimu fis-suq tal-kumpanija fi żmien ix-xiri. Íslenskt sement ehf. argumentat ukoll li l-valur ta’ likwidazzjoni ta’ ISK 69,6 miljun ma qies l-ebda nfiq li kien marbut mal-likwidazzjoni u mal-għeluq tal-ħidma, inkluż l-iżbarazzar tal-art. Íslenskt sement ehf. iddikjarat li l-prezz tax-xiri għall-ishma fi Sementsverksmiðjan hf. kien jeċċedi bil-kbir il-valur ta’ likwidazzjoni tal-kumpanija.
   Islenskt Sement sostniet li l-assi partikolari mixtrija mit-Teżor Nazzjonali ma nbiegħux b’mod individwali imma b’rabta mal-bejgħ tal-ishma, bħala parti integrali mill-ftehim ġenerali dwar ix-xiri. Għalhekk, “meta wieħed jivvaluta jekk fil-bejgħ ta’ Semenstverksmidjan kinitx involuta għajnuna tal-Istat, l-Awtorità ma tistax tagħmel evalwazzjoni individwali ta’ kull assi mibjugħ imma trid tqis l-effett tal-bejgħ tal-assi individwali fuq il-valutazzjoni ġenerali tal-valutazzjoni tal-kumpanija fi żmien il-bejgħ.”
   5.2   Il-kummenti ta’ Aalborg Portland Íslandi ehf.
   
   B’ittra tat-2 ta’ Settembru 2005, Aalborg Portland Íslandi ehf. ressqet il-kummenti tagħha dwar id-Deċiżjoni tal-Awtorità 421/04/COL biex tinfetaħ proċedura ta’ investigazzjoni formali rigward il-bejgħ tal-ishma li l-Istat kellu fi Sementsverksmiðjan hf. Il-kumpanija wkoll kellha l-istess tħassib u fehmiet li l-Awtorità esprimiet fl-imsemmija deċiżjoni imma rriferiet ukoll għat-teħid ta’ kontroll min-naħa tal-Istat Iżlandiż tal-obbligi tal-pensjonijiet ta’ Sementsverksmiðjan hf. li ma kinux indirizzati fid-Deċiżjoni tal-Awtorità.
   II   APPREZZAMENT
   
   1.   L-eżistenza ta’ għajnuna tal-Istat fil-bejgħ tal-ishma li l-Istat kellu fi Sementsverksmiðjan hf.
   
   Skont l-informazzjoni provduta mill-awtoritajiet Iżlandiżi, l-Istat biegħ l-ishma li kellu fi Sementsverksmiðjan hf. għal prezz ta’ ISK 68 miljun, fi transazzjoni marbuta mal-akkwist mit-Teżor Nazzjonali tal-Iżlanda ta’ wħud mill-assi tal-kumpanija li ma kinux meħtieġa għal ħidmet il-kumpanija. Għalkemm dawn iż-żewġ elementi tat-transazzjoni huma marbuta mill-qrib, tant li dak li xtrat Íslenskt sement ehf. kienet il-parti operattiva ta’ Sementsverksmiðjan hf. meħlusa minn assi u minn ishma żejda għall-produzzjoni tas-siment, f’din id-deċiżjoni, l-Awtorità se tivvaluta l-bejgħ tal-ishma fuq il-merti tiegħu. Dan qed isir peress li l-benefiċjarja potenzjali tal-għajnuna tal-Istat fil-każ tal-bejgħ tal-ishma li l-Istat kellu fi Sementsverksmiðjan hf. tkun Íslenskt sement ehf. B’kuntrast, il-benefiċjarja potenzjali ta’ kwalunkwe għajnuna tal-Istat possibbli li ngħatat fil-kuntest tar-ristrutturar tal-assi u tal-piżijiet tal-kumpanija li sar mill-Istat b’rabta mal-bejgħ tal-ishma tkun il-produttriċi tas-siment infisha, jiġifieri Sementsverksmiðjan hf. Huwa mingħand din tal-aħħar li l-Istat xtara diversi assi u ħa l-kontroll tal-piżijiet tal-pensjonijiet.
   L-Artikolu 61(1) tal-Ftehim ŻEE jipprovdi li:
   
      “Ħlief kif provdut mod ieħor f’dan il-Ftehim, kwalunkwe għajnuna mogħtija mill-Istati Membri tal-KE, mill-Istati tal-EFTA jew permezz ta’ riżorsi tal-Istat fi kwalunkwe forma, tkun xi tkun, li tgħawweġ jew thedded li tgħawweġ il-kompetizzjoni billi tiffavorixxi ċerti intrapriżi jew il-produzzjoni ta’ ċerti oġġetti, sakemm taffetwa n-negozju bejn il-Partijiet Kontraenti, għandha tkun inkompatibbli mal-funzjonament ta’ dan il-Ftehim.”
   
   Qabel ma jiġi vvalutat jekk dan il-bejgħ kienx jinkludi għajnuna tal-Istati fit-tifsira ta l-Artikolu 61 tal-Ftehim ŻEE, l-Awtorità se tindirizza l-argumenti tal-Gvern Iżlandiż li l-preżenza ta’ għajnuna tal-Istat tista’ tiġi eskluża minħabba l-applikazzjoni tal-Kapitolu 18B tal-Linji ta’ Gwida tal-Għajnuna tal-Istat dwar “elementi ta’ għajnuna tal-Istat f’bejgħ ta’ art jew ta’ bini minn awtoritajiet pubbliċi”.
   1.1.   Il-Kapitolu 18B tal-Linji ta’ Gwida tal-Għajnuna tal-Istat rigward “elementi ta’ għajnuna tal-Istat f’bejgħ ta’ art jew ta’ bini minn awtoritajiet pubbliċi”.
   Il-Kapitolu 18B tal-Linji ta’ Gwida tal-Għajnuna tal-Istat rigward “elementi ta’ għajnuna tal-Istat f‘bejgħ ta’ art jew ta’ bini minn awtoritajiet pubbliċi” jagħti informazzjoni dwar kif l-Awtorità tinterpreta u tapplika d-dispożizzjonijiet tal-Ftehim ŻEE li jirregola l-għajnuna tal-Istat meta tkun involuta l-valutazzjoni tal-bejgħ ta’ art u ta’ bini minn awtoritajiet pubbliċi. Jekk jiġu segwiti l-proċeduri li ġew stabbiliti fil-Kapitolu 18B tal-Linji ta’ Gwida tal-Għajnuna tal-Istat li huma relatati mal-bejgħ min-naħa ta’ awtoritajiet pubbliċi ta’ art u bini, wieħed jippreżumi li fil-bejgħ ma tkun involuta l-ebda għajnuna tal-Istat.
   Għalkemm l-awtoritajiet Iżlandiżi nnotifikaw it-termini tat-transazzjoni rigward il-bejgħ tal-ishma li l-Istat kellu fi Sementsverksmiðjan hf., kienu tal-fehma li l-bejgħ sar skont il-Kapitolu 18B tal-Linji ta’ Gwida tal-Għajnuna tal-Istat dwar il-bejgħ ta’ art u ta’ bini. Għalhekk, fl-opinjoni tagħhom, fit-transazzjoni ma kienet involuta l-ebda għajnuna tal-Istat.
   Kif diġà ġie ddikjarat fid-deċiżjoni biex tinfetaħ il-proċedura ta’ investigazzjoni formali, l-Awtorità tqis li l-Kapitolu 18B ma jistax jiġi applikat għal din it-transazzjoni. L-Istat mhux sempliċement biegħ art u bini li kienu proprjetà tiegħu, imma l-ishma li kellu f’intrapriża li kienet 100 % tiegħu li tkompli għaddejja b’ħidmitha. Anki jekk il-Kapitolu 18B kien applikabbli, il-proċeduri hemm deskritti sabiex tkun eskluża l-preżenza tal-għajnuna tal-Istat ma kinux segwiti.
   Il-proċedura tat-tfigħ tal-offerti li ġiet segwita f’dan il-każ ma kinitx konformi mad-definizzjoni prevista taħt il-Kapitolu 18B.2.1(1)(b). L-ewwelnett, ma ngħatatx biżżejjed pubbliċità. Barra minn hekk, serviet biss biex tingħażel xerrejja futura li magħha l-prezz ġie negozjat wara. Rigward il-proċedura alternattiva, jiġifieri il-bejgħ fuq il-bażi ta’ evalwazzjoni ta’ espert indipendenti, f’dan il-każ, espert, MP-verðbréf hf. stabbilixxa l-valur ta’ likwidazzjoni ta’ Sementsverksmiðjan hf. Madankollu, il-kumpanija nbiegħet bħala intrapriża profittabbli, li jimplika li l-produzzjoni tas-siment għandha tkompli. F’dawn iċ-ċirkustanzi, wieħed ma jistax jippreżumi li l-valur ta’ likwidazzjoni kien jikkorrispondi għall-valur fis-suq u tiġi eskluża l-għajnuna tal-Istat mingħajr valutazzjoni ulterjuri.
   Jidher li hemm il-ħtieġa li jkun iddeterminat liema huwa l-metodu l-aktar xieraq sabiex ikun iddeterminat il-valur fis-suq ta’ kumpanija f’dawn iċ-ċirkustanzi, u sabiex titwettaq valutazzjoni fid-dawl ta’ dan. Analiżi oħra ta’ x’jista’ jkun il-prezz fis-suq tal-kumpanija u dwar jekk kinitx involuta kwalunkwe għajnuna tal-Istat fil-bejgħ tal-ishma ta’ Sementsverksmiðjan hf. lil Íslenskt sement ehf. tingħata f’dan li ġej.
   1.2   Il-valutazzjoni ta’ għajnuna tal-Istat tal-bejgħ tal-ishma
   
   Sabiex miżura titqies bħala għajnuna tal-Istat fit-tifsira tal-Artikolu 61(1) tal-Ftehim ŻEE, trid tissodisfa l-kundizzjonijiet kumulattivi li ġejjin:
   
               —
            
            
               l-għajnuna tikkostitwixxi vantaġġ selettiv,
            
         
               —
            
            
               l-għajnuna tingħata permezz ta’ riżorsi tal-Istat,
            
         
               —
            
            
               l-għajnuna tgħawweġ jew thedded li tgħawweġ il-kompetizzjoni,
            
         
               —
            
            
               u taffetwa n-negozju bejn il-Partijiet Kontraenti għall-Ftehim ŻEE.
            
         
      
         Vantaġġ selettiv – il-prezz fis-suq
      
   
   Miżura li tagħti vantaġġ lil ċerti benefiċjarji speċifiċi, u li ma tkunx miżura ġenerali, tissodisfa l-ewwel kundizzjoni mill-kundizzjonijiet li ssemmew aktar ‘il fuq. Huwa għalhekk meħtieġ li jkun stabbilit jekk l-intrapriża kkonċernata tirċevix vantaġġ ekonomiku li kieku ma kinitx tikseb f’kundizzjonijiet normali tas-suq (10). L-Artikolu 61(1) tal-Ftehim ŻEE ma jagħmilx distinzjoni bejn l-interventi tal-Istat b’referenza għall-kawżi jew għall-għanijiet tagħhom, imma jiddefinihom b’referenza għall-effetti tagħhom (11). Għalhekk, il-kunċett ta’ għajnuna huwa wieħed oġġettiv, bit-test ikun jekk miżura ta’ Stat tagħtix vantaġġ lil intrapriża partikolari jew lil aktar minn intrapriża partikolari waħda (12).
   L-akkwist tal-assi għal prezz taħt il-valur tas-suq tagħhom, fil-prinċipju, huwa vantaġġ. Għalhekk, li kieku Íslenskt sement ehf. ħallset għal Sementsverksmiðjan hf. prezz li kien jikkorrispondi għall-valur fis-suq tal-kumpanija, kieku ma kienet tikseb l-ebda vantaġġ minn din it-tranżazzjoni.
   Sabiex jiġi ddeterminat jekk Íslenskt sement ehf. ħallsitx prezz għall-ishma tal-Istat li kien taħt il-valur fis-suq tagħhom, l-Awtorità fdat il-valutazzjoni tal-valur fis-suq ta’ Sementsverksmiðjan hf., fil-perjodu meta seħħ il-bejgħ, f’idejn espert indipendenti. L-espert indipendenti vvaluta l-valur fis-suq tal-kumpanija ladarba t-transazzjoni kollha kienet ikkompletata, fejn qies l-intrapriża li qed tkompli b’ħidmitha. Dan ifisser li l-espert indipendenti vvalutata l-valur fis-suq ta’ Sementsverksmiðjan hf. wara li t-Teżor Nazzjonali tal-Iżlanda kien xtara mill-ġdid uħud mill-assi tal-kumpanija li ma kinux meħtieġa għall-produzzjoni tas-siment, (13) u l-Ministeru tal-Finanzi kien ħa l-kontroll tal-piżijiet relatati mal-pensjonijiet tal-kumpanija. Fi kliem ieħor, l-espert indipendenti vvaluta l-valur fis-suq ta’ dak li Íslenskt sement ehf. xtrat tassew, jiġifieri l-ishma f’kumpanija mneżża’.
   Fl-opinjoni tal-espert indipendenti, l-uniku metodu li jista’ jagħti idea ta’ dak li jista’ jkun il-valur ġust tal-kumpanija fi transazzjoni bħall-bejgħ tal-ishma li l-Istat kellu fi Sementsverksmiðjan hf. huwa l-metodu li jiġi skontat d-dħul u l-ħruġ tal-flus futur stmat (valur li qed jintuża) (14). Il-valur nett preżenti tad-dħul u l-ħruġ tal-flus mistennija minn użu futur ta’ assi fiss jirrappreżenta l-kalkolu ta’ investitur għar-riżultat ta’ proġett potenzjali. Il-projezzjonijiet tad-dħul u l-ħruġ tal-flus għalhekk jistgħu jvarjaw mal-istrateġiji ta’ kull investitur individwali. Għalhekk, fl-opinjoni tal-espert indipendenti, l-aħjar metodu li jintuża kien li tiġi identifikata l-firxa ta’ riżultati possibbli għall-valur li qed jintuża, fejn jiġu stabbiliti limitu massimu u limitu minimu għar-riżultati. L-awtoritajiet Iżlandiżi ntalbu jipprovdu l-informazzjoni u l-kalkoli meħtieġa sabiex ikunu stabbiliti dawn il-limiti (15) ħalli tinkiseb idea tal-valur ġust tal-attività ċentrali, li hija l-produzzjoni tas-siment. Ladarba l-valur operattiv jkun ġiet stabbilit, kwalunkwe ass miżjud li ma kienx jappartjeni lill-attività ċentrali (bħal kwalunkwe assi finanzjarju) kien jirrappreżenta żjieda mal-valur, u kwalunkwe piż (bħal kwalunkwe dejn jew obbligu finanzjarju ieħor) kien jirrappreżenta tnaqqis.
   
      Ix-xenarji tad-dħul u l-ħruġ tal-flus li ġew ippreżentati mill-awtoritajiet Iżlandiżi
   
   Fuq din il-bażi, mat-talba tal-espert indipendenti, l-awtoritajiet Iżlandiżi ntalbu jipproduċu żewġ xenarji, Xenarju I li kien jassumi importazzjonijiet tas-siment lejn l-Iżlanda bi 30 % tas-suq totali, u Xenarju II li kien jassumi li ma kienx ikun hemm importazzjonijiet. Ix-Xenarju I (dak li ssejjaħ ix-xenarju pessimistiku) ipproduċa valur nett preżenti (minn hawn ‘il quddiem: VNP) negattiv tad-dħul u l-ħruġ tal-flus liberi futuri ta’ madwar ISK 1 000 miljun, u x-Xenarju II (dak li ssejjaħ ix-xenarju ottimistiku) VNP pożittiv ta’ dħul u ħruġ tal-flus liberi futuri ta’ madwar ISK 200 miljun. Jekk jiġu aġġustati l-miżuri tal-VNP billi jitnaqqas id-dejn tul perjodu twil ta’ żmien u jiżdiedu l-assi netti kurrenti żejda, il-Gvern Iżlandiż wasal għal valuri smati ta’ ishma ta’ ISK – 897 miljun għax-Xenarju I u ISK 307 miljun għax-Xenarju II. L-użu tal-kapaċità kien deċiżiv għall-varjazzjoni fir-riżultat. Ġie stmat li l-ispiża tal-produzzjoni varjabbli għal kull tunnellata tammonta bejn ISK 5 749 fi snin b’użu sħiħ tal-kapaċità (130 000 tunnellata) u ISK 7 479 fi snin b’użu ferm baxx tal-kapaċità (70 000 tunnellata). Għalhekk kien hemm effett doppju ta’ ekonomija ta’ skala fil-kalkolu, peress li kemm il-varjabbli kif ukoll, b’definizzjoni, l-ispejjeż fissi għal kull tunnellata jonqsu mal-volum akbar prodott (16).
   Fl-ittra mehmuża, l-awtoritajiet Iżlandiżi argumentaw li x-xenarju ottimistiku ma kienx realistiku, peress li kien jassumi li ma kien hemm l-ebda kompetizzjoni fis-suq Iżlandiż tas-siment. Minħabba l-investmenti f’faċilitajiet mill-kompetitriċi Daniża Aalborg Portland, tqies li ma kienx probabbli li l-kompetizzjoni fis-suq Iżlandiż tas-siment kienet se tieqaf. L-awtoritajiet Iżlandiżi ma kkummentawx dwar ir-realiżmu tax-xenarju l-aktar pessimistiku.
   L-espert ikkritika kif fil-mudelli li ġew ippreżentati mill-awtoritajiet Iżlandiżi intużat rata għolja ta’ skont (li kienet tinkludi primjum ta’ riskju). Rata għolja ta’ skont tista’ tissottostima il-piż li segwa minn dħul u ħruġ tal-flus negattiv u b’hekk isebbaħ il-prospetti b’mod mhux xieraq. Minkejja din il-kritika, għal raġunijiet ta’ konsistenza, tul l-analiżi kollha fix-xenarji differenti proposti, intużat ir-rata reali ta’ skont ta’ 12.4 % li kienet issuġġerita mill-awtoritajiet Iżlandiżi.
   
      Il-formulazzjoni mill-ġdid tax-xenarju pessimistiku
   
   Ix-Xenarju I wera intrapriża li qed tagħmel telf kontinwu tul perjodu ta’ tletin sena, sitwazzjoni li tidher għalkollox irrazzjonali. Meta jitqies li l-intenzjoni segwita mill-espert indipendenti bl-istabbiliment ta’ xenarju pessimistiku kienet li jkun iddeterminat limitu minimu għal riżultati possibbli, ix-Xenarju I li ġie ppreżentat mill-awtoritajiet Iżlandiżi kien jidher biċ-ċar li ma kienx adegwat (17). Kwalunkwe deċiżjoni razzjonali dwar investiment hija bbażata fuq aspettattiva ta’ qligħ pożittiv. Tqum il-mistoqsija dwar kif investitur razzjonali jirreaġixxi jekk il-qligħ pożittiv mistenni ma jimmaterjalizzax ruħu. Imġiba komuni f’każi ta’ din ix-xorta tkun li, fid-dawl ta’ aspettattivi riveduti, jiġi minimizzat it-telf.
   Għaldaqstant, l-espert indipendenti fformula mill-ġdid ix-xenarju pessimistiku fuq is-suppożizzjoni ta’ perjodu ta’ ħames snin b’użu baxx ta’ kapaċità (82 000 tunnellati fis-sena, daqs il-medja tax-Xenarju I), bi prezzijiet baxxi tal-bejgħ miżmuma fuq il-livell tal-2003 (ISK 7 071 għal kull tunnellata), u bis-suppożizzjoni li l-kumpanija tkun likwidata wara ħames snin ta’ ħidma. Wieħed jassumi wkoll li d-dħul u l-ħruġ tal-flus negattiv kollu jinġarru mis-sidien. Skont l-espert, din tidher strateġija raġonevoli għax-xenarju tal-agħar każ peress li kwalunkwe deċiżjoni razzjonali dwar investiment tkun ibbażata fuq aspettativa ta’ qligħ pożittiv u fuq il-possibbiltà li jkun hemm reazzjoni jekk dan il-qligħ pożittiv ma jimmaterjalizzax ruħu.
   Xenarju tal-agħar każ li għandu jwassal għat-twaqqif tal-produzzjoni tas-siment wara ħames snin għandu jikkawża attività ta’ tindif immedjatament wara. Skont il-ftehim tal-kera li ġie ffirmat bejn Sementsverksmiðjan hf. u l-belt ta’ Akranes f’ Lulju 2003, “jekk il-produzzjoni tas-siment tieqaf għal perjodu kontinwu ta’ 24 xahar, Iceland Cement Ltd. trid tħallas għat-tiġrif tal-maħżen tal-materjali” (18). Fuq il-bażi tal-informazzjoni provduta mill-awtoritajiet Iżlandiżi, ġie stmat li l-ispejjeż tat-tindif ilaħħqu ISK 460 miljun, preżumibbilment bil-prezzijiet kurrenti (19).
   Fuq din il-bażi, ix-xenarju tal-agħar każ instab billi ġew simulati ħames snin ta’ produzzjoni b’livelli baxxi u bi prezzijiet tas-siment miżmuma fil-livelli tal-2003. Il-valur nett preżenti tad-dħul u l-ħruġ tal-flus relatat kien aġġustat bl-assi u bil-piżijiet barra miċ-ċiklu ta’ produzzjoni fid-data tax-xiri. Ġew miżjuda l-effett nett ta’ użu alternattiv tal-assi fissi (bħal għall-importazzjoni tas-siment) u l-ispejjeż tat-tindif.
   Skont il-formulazzjoni mill-ġdid li saret mill-espert indipendenti, simulazzjoni ta’ dħul u ħruġ ta’ flus ibbażata fuq dawn il-premessi tagħti dħul u ħruġ ta’ flus negattiv minn operazzjonijiet ta’ ISK 144 miljun fis-sena matul ħames snin, u valur nett preżenti ta’ nefqa negattiva ta’ ISK 360 miljun fis-sitt sena. Il-valur skontat ta’ dan id-dħul u l-ħruġ ta’ flus kien ikkalkulat li jlaħħaq ISK – 691 miljun, u wara l-aġġustament għall-elementi tal-karta tal-bilanċ barra ċ-ċiklu operattiv, il-valur tal-investiment kien iddeterminat li jlaħħaq ISK – 332 miljun.
   
      Il-formulazzjoni mill-ġdid tax-xenarju ottimistiku
   
   L-iskop tax-xenarju ottimistiku kien li jiġi stabbilit limitu massimu għar-riżultati possibbli. Il-karatteristika essenzjali ta’ xenarju ottimistiku kienet li l-operazzjonijiet għandhom jilħqu bilanċ wara ħames snin. Il-punt ta’ tluq kienet l-ewwel sena operattiva wara l-privatizzazzjoni, bi produzzjoni li wieħed jassumi tilħaq l-100 000 tunnellati, bi prezz tas-siment ta’ ISK 7 489, bi spejjeż varjabbli kif ġie ddikjarat fil-formula tal-ispejjeż (ISK 6 381 għal kull tunnellata), u bi spejjeż ġenerali kif wieħed jassumi li kien hemm fix-Xenarju I (ISK 127 miljun). Wieħed jassumi li l-effetti tal-flus kontanti annwali tal-investimenti mill-ġdid kienu ta’ ISK 40, li jistgħu saħansitra jeċċedu d-deprezzamenti. Fuq il-bażi ta’ dawn is-suppożizzjonijiet, kien ikkalkulat li d-dħul u l-ħruġ nett tal-flus għall-ewwel sena kien ta’ ISK - 38 miljun. Sussegwentement, id-dħul u l-ħruġ nett tal-flus tul ħames snin għandhom jikkonverġu gradwalment lejn iż-żero fis-sitt sena.
   Il-valur nett preżenti tad-dħul u l-ħruġ tal-flus tal-ewwel ħames snin ta’ ħidma kien stmat li jlaħħaq ISK – 59 miljun. Jekk wieħed jassumi li wara dan, il-profitt operattiv ikun qrib iż-żero, il-valur preżenti tal-operazzjonijiet fis-snin suċċessivi kien iffissat għal żero. F’dan ix-xenarju, l-espert assuma li kien raġonevoli li t-telf fiskali trasferit għas-sena ta’ wara (20) ma jiġix esplojtat matul l-ewwel snin. Ir-riżultat tal-operazzjonijiet kien aġġustat bl-elementi tal-karta tal-bilanċ barra ċ-ċiklu operattiv (hekk kif sar fix-xenarju pessimistiku) u rriżulta f’valur nett preżenti ta’ ISK 300 miljun. L-espert għal darb’oħra uża rata skontata ta’ 12,4 %, bħal fix-xenarju pessimistiku. Huwa ġibed l-attenzjoni għall-fatt li din ir-rata tirrifletti biss l-ispiża tal-ishma (qabel it-taxxa), filwaqt li l-proġett ta’ investiment skont dan ix-xenarju normalment ikun fil-parti l-kbira iffinanzjat bid-dejn, biex b’hekk titbaxxa r-rata totali meħtieġa tal-qligħ. Rata ta’ skont aktar baxxa għandha tipproduċi riżultat inqas pożittiv, peress li d-dħul u l-ħruġ tal-flus inkluż huwa kollu negattiv. Madankollu, huwa ġibed l-attenzjoni għall-fatt li huwa importanti li konsistentement tintuża l-istess rata tul ix-xenarji kollha.
   
      Sommarju
   
   Fuq il-bażi tal-valutazzjonijiet li ssemmew aktar ‘il fuq, fl-opinjoni tal-espert indipendenti, kien xieraq li jiġu ddeterminati limitu massimu u limitu minimu għall-kejl tal-valur ġust billi ġie skontat id-dħul u l-ħruġ futur tal-flus. Il-limitu minimu għandu jkun relatat max-xenarju pessimistiku, fejn il-produzzjoni tas-siment kellha tiġi interrotta wara xi snin ta’ ħidma, li matulhom is-sidien jiġu persważi li l-ħidma ma tkunx profittabbli. Barra mit-telf tar-riżorsi mis-snin li matulhom sar it-telf, il-kumpanija jkollha tassumi l-ispejjeż ta’ tindif meta ttemm il-produzzjoni (21). Fuq il-lat pożittiv f’dan ix-xenarju kien hemm stokks inizjali u riżorsi finanzjarji, li għandhom jagħtu qligħ pożittiv meta jiġu likwidati, kif ukoll użu alternattiv ta’ wħud mill-assi fissi. Fuq il-bażi tal-valutazzjonijiet tad-dħul u l-ħruġ tal-flus, ġie stmat li l-aktar valur baxx fis-suq ta’ Sementsverksmiðjan hf. kien ilaħħaq ISK - 322 miljun.
   Il-limitu massimu għandu jkun stabbilit mix-xenarju ottimistiku, fejn tqies li l-profittabbiltà tal-produzzjoni tas-siment kellha gradwalment titjieb u wara ftit snin kellu jintlaħaq livell fejn la jkun hemm telf u lanqas qligħ. Bħal fix-xenarju pessimistiku, is-snin inizjali kellhom iġibu telf li jnaqqas ir-riżorsi mill-kumpanija, għalkemm fuq livell aktar modest. Il-valur nett preżenti tal-operazzjonijiet wara li jintlaħaq livell fejn la jkun hemm telf u lanqas qligħ bil-wisq probabbli kien negliġibbli u għalhekk kien injorat fil-kalkolu. F’dan ix-xenarju wkoll, kien hemm kontribuzzjonijiet pożittivi mill-istokks inizjali u mill-elementi finanzjarji. Fuq il-bażi tal-valutazzjonijiet tad-dħul u l-ħruġ tal-flus, l-ogħla valur fis-suq ta’ Sementsverksmiðjan hf. kien stmat li jlaħħaq ISK 300 miljun.
   Il-kalkoli tad-dħul u l-ħruġ tal-flus għalhekk jissuġġerixxu intervall ta’ valur ġust pjuttost simmetriku madwar iż-żero b’riżultati raġonevolment probabbli f’firxa ta’ madwar ± ISK 300 miljun.
   
      L-interessi privati
   
   F’uħud mill-każi, transazzjoni miftiehma tista’ tiddevja minn valur fis-suq osservabbli jew ipotetiku peress li parti waħda għat-transazzjoni jkollha interessi privati identifikabbli f’dik it-transazzjoni partikolari. Fl-opinjoni tal-espert, fl-akkwist minn Íslenskt sement ehf. tal-ishma li l-Istat kellu fi Sementsverksmiðjan hf. deher biċ-ċar li kienu involuti interessi privati, li setgħu influwenzaw il-prezz tat-transazzjoni.
   Íslenskt sement ehf. kien konsorzju ta’ tliet kumpaniji li nħoloq biex jiġu akkwistati l-ishma li l-Istat kellu fi Sementsverksmiðjan hf.: BM Valla, Björgun u Norcem. BM Valla hija ditta kbira tal-kostruzzjoni fl-Iżlanda u xerrejja kbira tas-siment. Skont l-informazzjoni provduta fil-laqgħa bejn ir-rappreżentanti tal-Awtorità, l-espert indipendenti u r-rappreżentanti tal-awtoritajiet Iżlandiżi u Íslenskt sement ehf., BM Valla għandha żewġ interessi strateġiċi fl-impjant tas-siment Iżlandiż. Wieħed huwa li tiżgura li l-provvista tas-siment fis-suq Iżlandiż mhux se tkun iddominata minn fornitur wieħed biss. It-tieni interess huwa li żżomm żvilupp u kompetentza tal-prodott lokali, għall-benefiċċju tul perjodu twil ta’ żmien għall-industrija tal-kostruzzjoni, b’mod partikolari, billi jitqiesu l-ispeċifiċitajiet tekniċi tas-suq tas-siment Iżlandiż.
   Björgun hija l-fornitriċi ta’ ramel magħmul minn bċejjeċ ta’ qxur ta’ frott tal-baħar (shell sand) lil Sementsverksmiðjan hf. Jekk il-produzzjon lokali tas-siment tieqaf, Björgun ma jkollha l-ebda żbokk alternattiv għall-prodotti tagħha.
   Norcem hija produttriċi Norveġiża tas-siment, proprjetà tal-grupp Ġermaniż Heidelberger Zement. Norcem jista’ jkollha interessi strateġiċi u kompetittivi fit-tisħiħ tal-preżenza tagħha fis-suq Iżlandiż.
   Fid-dawl taċ-ċirkustanzi speċifiċi tal-konsorzju tal-bejjiegħa, f’dan il-każ, l-espert indipendenti jqis li l-prezz ta’ skambju miftiehem ġie influwenzat mill-eżistenza ta’ interessi privati.
   Għal dawn ir-raġunijiet, l-espert indipendenti kkonkluda li (22)“għalkemm naħseb li l-prezz miftiehem ta’ 68 m ISK huwa pjuttost għoli, jista’ jkun hemm elementi fis-sitwazzjoni tas-sidien li jżidu l-probabbiltà ta’ rkupru tal-ispiża ta’ investiment”.
   L-Awtorità vvalutat il-fatti u l-figuri li ġew ippreżentati mill-awtoritajiet Iżlandiżi u skrutinat bir-reqqa l-valutazzjoni u r-rapport li ġew ippreżentati mill-espert indipendenti. L-Awtorità sabet li l-analiżi tal-espert tirrappreżenta mod ġust kif ikun stabbilit il-valur ta’ Sementsverksmiðjan hf. Kif diġà ġie indikat fid-Deċiżjoni biex tinfetaħ proċedura ta’ investigazzjoni formali, id-Deċiżjoni Nru 421/04/COL, wieħed ma jistax jassumi li l-valur ta’ likwidazzjoni ta’ kumpanija li ġie previst li se tkompli taħdem jirrappreżenta l-valur fis-suq tal-kumpanija. Skont il-fehma tal-espert indipendenti, l-Awtorità tqis li analiżi tad-dħul u l-ħruġ tal-flus skontat huwa mod xieraq biex ikun ikkalkulat il-valur ta’ intrapriża bħal dik f’dan il-każ. L-Awtorità taħseb, madankollu, li valutazzjoni tal-valur tal-kumpanija fil-perjodu tat-transazzjoni ovvjament tkun soġġetta għal inċertezza konsiderevoli. Għalhekk, fil-fehma tal-Awtorità, sabiex ikun stmat il-valur ta’ kumpanija jidher li huwa raġonevoli li jiġu studjati xenarji differenti, hekk kif għamel l-espert, ħalli tkun stabbilita firxa li fiha jkun iġġustifikat li wieħed jassumi li jinsab il-valur. Il-prezz tal-bejgħ tal-ishma li l-Istat kellu fi Sementsverksmiðjan hf. kien fil-firxa stabbilita u saħansitra ‘l fuq mill-valur nofsani ta’ madwar żero.
   Barra minn hekk, l-awtoritajiet Iżlandiżi ddeterminaw li l-valur ta’ likwidazzjoni tal-kumpanija kien jikkorrispondi għal ISK 69.6 miljun. Ftehim bejn il-Belt ta’ Akranes u Sementsverksmiðjan hf. li jġib id-data tal-31 ta’ Lulju 2003 jiddikjara li: “jekk il-produzzjon tal-gagazza tieqaf għal perjodu kontinwu ta’ 24 xahar, Iceland Cement Ltd trid tħallas għat-tiġrif tal-maħżen tal-materjali”. B’hekk il-valur ta’ likwidazzjoni ta’ Sementsverksmiðjan hf. kien aktar baxx minn ISK 69.6 miljun peress li jkollhom jiġu miżjuda l-ispejjeż tat-tiġrif tal-maħżen tal-materjali, kif ġie stabbilit fil-ftehim legali li ssemma’ aktar ‘il fuq (23). B’hekk il-prezz li Íslenskt sement ehf. ħallset għall-ishma li l-Istat kellu fi Sementsverksmiðjan hf. kien ogħla mill-valur ta’ likwidazzjoni tal-kumpanija.
   2.   Konklużjoni
   
   Fuq il-bażi ta’ dawn il-konsiderazzjonijiet, l-Awtorità ma tistax tikkonkludi li l-kumpanija nbiegħet taħt il-valur tas-suq. Għalhekk, l-Awtorità ma tistax tikkonkludi li Íslenskt sement ehf., bħala l-kumpanija mwaqqfa mill-grupp ta’ investituri biex jixtru l-ishma li l-Istat kellu fi Sementsverksmiðjan hf., kisbet vantaġġ ekonomiku fit-tifsira tal-Artikolu 61(1) tal-Ftehim ŻEE.
   Skont l-Artikolu 61(1) tal-Ftehim ŻEE, iridu jiġu sodisfatti erba’ kundizzjonijiet kumulattivi sabiex miżura tikkostitwixxi għajnuna tal-Istat. Fuq il-bażi tal-valutazzjoni li saret aktar ‘il fuq, l-Awtorità ma sabitx raġunijiet sabiex tinvestiga kwalunkwe waħda mit-tliet kundizzjonijiet l-oħra li ġew elenkati aktar ‘il fuq biex miżura tikkostitwixxi għajnuna tal-Istat. Peress li Íslenskt sement ehf. ma rċeviet l-ebda vantaġġ, l-Awtorità tqis li l-bejgħ tal-ishma li l-Istat kellu fi Sementsverksmiðjan hf. lill-grupp ta’ investituri Íslenskt sement ehf. mhux għajnuna tal-Istat fit-tifsira tal-Artikolu 61(1) tal-Ftehim ŻEE.
   L-adozzjoni ta’ din id-Deċiżjoni sabiex tingħalaq l-investigazzjoni dwar il-bejgħ tal-ishma tal-Istat lil Íslenskt sement ehf. għall-prezz ta’ ISK 68 miljun, parti mill-investigazzjoni formali miftuħa permezz tad-Deċiżjoni tal-Awtorità Nru 421/04/COL u estiża permezz tad-Deċiżjoni Nru 367/06/COL, ma tippreġudikax ir-riżultat tal-bqija tal-investigazzjoni.
   ADOTTAT DIN ID-DEĊIŻJONI:
   Artikolu 1
   L-Awtorità ta’ Sorveljanza tal-EFTA tqis li l-bejgħ min-naħa tal-Istat Iżlandiż tal-ishma li kellu fi Sementsverksmiðjan hf. lil Íslenskt sement ehf. għal prezz ta’ ISK 68 miljun mhux għajnuna tal-Istat fit-tifsira tal-Artikolu 61 tal-Ftehim ŻEE.
   Artikolu 2
   Din id-Deċiżjoni hija indirizzata lir-Repubblika tal-Iżlanda.
   Artikolu 3
   Il-verżjoni bl-Ingliż biss hija awtentika.
   
      Magħmula fi Brussell, 29 ta’ Novembru 2006
      
         
            Għall-Awtorità ta’ Sorveljanza tal-EFTA,
         Bjørn T. GRYDELAND
         
            President
         
         Kristján A. STEFÁNSSON
         
            Membru tal-Kulleġġ
         
      
   
   
      (1)  Li minn hawn ‘il quddiem se tissejjaħ l-Awtorità.
   
      (2)  Li minn hawn ‘il quddiem se jissejjaħ il-Ftehim ŻEE.
   
      (3)  Li minn hawn ‘il quddiem se jissejjaħ il-Ftehim dwar is-Sorveljanza u l-Qorti.
   
      (4)  Il-Linji ta’ Gwida dwar l-applikazzjoni u l-interpretazzjoni tal-Artikoli 61 u 61 tal-Ftehim ŻEE u l-Artikolu 1 tal-Protokoll 3 għall-Ftehim dwar is-Sorveljanza u l-Qorti, li ġew adottati u nħarġu mill-Awtorità ta’ Sorveljanza tal-EFTA fid-19 ta’ Jannar 1994, li ġew ippubblikati fil-ĠU L 231, 3.9.1994, p. 1. Supplimenti ŻEE 3.9.94 Nru 32. Il-Linji ta’ Gwida ġew emendati l-aħħar fil-25 ta’ Ottubru 2006. Minn hawn ‘il quddiem se jissejħu l-Linji ta’ Gwida tal-Għajnuna mill-Istat.
   
      (5)  Id-Deċiżjoni tal-Awtorità ta’ Sorveljanza tal-EFTA Nru 421/04/COL tal-20 ta’ Diċembru 2004 dwar il-bejgħ tal-Ishma li l-Istat Iżlandiż kellu fi Sementsverksmiðjan (ĠU C 117, 19.5.2005, p. 17) kif ukoll fis-Suppliment ŻEE għall-Ġurnal Uffiċjali tal-Unjoni Ewropea Nru 24 tad-19.5.2005.
   
      (6)  Id-Deċiżjoni tal-Awtorità ta’ Sorveljanza tal-EFTA Nru 367/06/COL tad-29 ta’ Novembru 2006 dwar it-teħid ta’ kontroll min-naħa tal-Istat Iżlandiż tal-piżijiet relatati mal-pensjonijiet ta’ Sementsverksmiðjan, li għadha ma ġietx ippubblikata
   
      (7)  Għal aktar informazzjoni dettaljata dwar il-korrispondenza varja bejn l-Awtorità u l-awtoritajiet Iżlandiżi, issir referenza għad-Deċiżjoni tal-Awtorità Nru 421/04/COL li tinfetaħ proċedura ta’ investigazzjoni formali.
   
      (8)  Ara nota 5 ta’ qiegħ il-paġna.
   
      (9)  Ittra mill-awtoritajiet Iżlandiżi li ġġib id-data tad-19 ta’ Awissu 2003, paġna 3.
   
      (10)  Kawża C-39/94 Syndicat français de l’Express international (SFEI) u oħrajn vs La Poste u oħrajn [1996] ECR I- 3547, paragrafu 60; Kawża C-256/97 DM Transport [1999] ECR I-3913, paragrafu 22; Kawżi CT-116/01 u T-118/01 P&O Ferries vs Il-Kummissjoni [2003] ECR, paragrafu 112.
   
      (11)  Kawża C-56/93 Il-Belġju vs Il-Kummissjoni [1996] ECR I-723, paragrafu 79; u Kawża C-241/94 Franza vs Il-Kummissjoni [1996] ECR I-4551, paragrafi 19 u 20.
   
      (12)  Kawża T-67/94 Ladbroke Racing vs Il-Kummissjoni [1998] ECR II-1, paragrafu 52; u Kawża T-46/97 SIC vs Il-Kummissjoni [2000] ECR II-2125, paragrafu 83.
   
      (13)  Kif previst fil-Ftehim dwar ix-Xiri tal-Ishma bejn il-Gvern tal-Iżlanda u Íslenskt sement ehf. u li twettaq fuq il-bażi tad-dispożizzjonijiet tal-Kuntratt ta’ Xiri bejn Sementsverksmiðjan hf. u t-Teżor.
   
      (14)  Ir-rapport tal-espert, paġna 2.
   
      (15)  L-ittra tal-Awtorità tat-12 ta’ Lulju 2005.
   
      (16)  Ir-rapport tal-espert, paġna 8.
   
      (17)  Ir-rapport tal-espert, paġna 8.
   
      (18)  Il-kuntratt tal-kera bejn il-belt ta’ Akranes u Sementsverksmiðjan hf. tat-2 ta’ Ottubru 2003.
   
      (19)  Ir-rapport tal-espert, paġna 9.
   
      (20)  Telf mit-taxxa fuq id-dħul f’sena waħda jista’ jintuża biex jirrifonda t-taxxi li tħallsu preċedentement fi kwalunkwe waħda mis-snin reċenti jew jista’ jintuża biex jitnaqqsu t-taxxi dovuti fi kwalunkwe waħda mis-snin li ġejjin.
   
      (21)  Kif issemma aktar ‘il fuq, l-obbligu morali sempliċi tal-Istat li jnaddaf is-sit tal-produzzjoni f’Akranes ġie ttrasformat f’obbligu legali impost fuq Sementsverksmiðjan hf. bil-firma tal-kuntratti tal-kera għall-art f’Akranes bejn il-kumpanija u l-belt ta’ Akranes.
   
      (22)  Ir-rapport tal-espert, paġna 13.
   
      (23)  Fil-valutazzjoni tal-valur ta’ likwidazzjoni mwettqa minn MP Verdbref f’Marzu 2003, l-ispejjeż assoċjati mat-twaqqigħ u mat-tindif tal-impjant tal-fabbrika (il-bini u l-makkinarju) kienu stmati li jlaħħqu ISK 460 miljun. Anki jekk din il-figura ma tkunx assolutament korretta, tagħti idea li hemm piżijiet fuq Sementsverksmiðjan li jistgħu jbaxxu konsiderevolment il-valur ta’ likwidazzjoni stmat.